Predkladacia Správa

	
Úlohou zákona o pohľadávkach štátu je zvýšenie príjmov štátneho rozpočtu efektívnejšou správou pohľadávok štátu a úsporou prostriedkov štátneho rozpočtu pri nakladaní s týmto špecifickým majetkom štátu v súlade s Programovým vyhlásením vlády na roky 2012 – 2016, podľa ktorého vláda vytvorí podmienky na zefektívnenie vymáhania pohľadávok štátu s cieľom ich jednotného a centrálneho vymáhania. 

Cieľom návrhu zákona, ktorým sa mení a dopĺňa zákon č. 374/2014 Z.z. o pohľadávkach štátu a o zmene a doplnení niektorých zákonov v znení zákona č. 87/2015 Z.z., je reagovať na niektoré aktuálne skutočnosti, ktoré sa priamo dotýkajú nakladania a vymáhania pohľadávok štátu. Ide predovšetkým o

a) zosúladenie platnej právnej úpravy pohľadávok štátu s prijatými zmenami v reštrukturalizačnom konaní podľa zákona č. 87/2015, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony,

b) zosúladenie procesov a terminológie zákona o pohľadávkach štátu s novoprijatými zákonmi v rámci rekodifikácie predpisov v oblasti súdneho konania,

c) posunutie lehoty na postúpenie pohľadávok štátu vzniknutých do 31. decembra 2013 na 31. december 2016, pretože túto povinnosť nie je možné reálne technicky zvládnuť do konca roku 2015 vzhľadom na veľký objem pohľadávok štátu a počet správcov povinných postúpiť tieto pohľadávky štátu poverenej osobe. 

	Zároveň sa navrhuje sprecizovať text zákona o pohľadávkach štátu a reagovať aj na akútne problémy, ktoré sa vyskytli v priebehu doterajšej aplikácie zákona.

Dopady návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti sú uvedené v doložke vybraných vplyvov. Návrh zákona nie je predmetom vnútrokomunitárneho pripomienkového konania. Návrh zákona sa predkladá bez rozporov.

Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami, ktorými je Slovenská republika viazaná a právnymi predpismi Európskej únie.